ທີ່ ສຳນັກງານໃຫຍ່ ທພລ ບ້ານສີຫອມ ເມືອງຈັນທະບູລີ ນະຄອນຫຼວງວຽງຈັນ, ຕາງໜ້າ ທພລ ລົງນາມເຊັນສັນຍາໂດຍທ່ານ ບົວລຽນ ພົມມະວົງສາ ຜູ້ອໍານວຍການ ທພລ ແລະ ຫກປຊ ລົງນາມໂດຍທ່ານ ປະເດີມພອນ ສົນທະນີ ຜູ້ອໍານວຍການ ຫກປຊ, ເຂົ້າຮ່ວມເປັນສັກຂີພະຍານມີ ຄະນະກົມ ທີ່ຂື້ນກັບທະນາຄານ ແຫ່ງ ສປປ ລາວ ແລະ ອ້ອມຂ້າງ ກະຊວງ ແຮງງານ ແລະ ສະຫວັດດີການສັງຄົມ, ມີຄະນະອຳນວຍການ, ຄະນະພະແນກ, ຄະນະສູນ, ວິຊາການທີ່ກ່ຽວຂ້ອງຂອງທັງສອງຝ່າຍ, ຕາງໜ້າບໍລິສັດ ແລະ ສື່ມວນຊົນຈາກພາກສ່ວນຕ່າງໆ ເຂົ້າຮ່ວມຢ່າງພ້ອມພຽງ.
ຈຸດປະສົງໃນການເຊັນສັນຍາໃນຄັ້ງນີ້ ກໍເພື່ອເປັນການນໍາເອົາເຕັກໂນໂລຢີທີທັນສະໄໝ ເຂົ້າຊ່ວຍໃນການຊໍາລະສະສາງເງິນປະກັນສັງຄົມຂອງສະມາຊິກ ເວົ້າລວມ ເວົ້າສະເພາະ ກໍ່ຄື ຜູ້ປະກັນຕົນໃນລະບົບສະໝັກໃຈ ສາມາດຊໍາລະເງິນປະກັນສັງຄົມໄດ້ຢ່າງສະດວກສະບາຍໃນຫຼາຍຊ່ອງທາງ ຄືນອກຈາກການຊໍາລະຢູ່ ຫກປຊ ຍັງສາມາດຊໍາລະຜ່ານການໃຫ້ບໍລິການຂອງທະນາຄານພັດທະນາລາວ ເຊັ່ນ: ປ່ອງບໍລິການ ຂອງ ທພລ, LDB Trust, LDB on Bank ແລະ Auto debit (ຊຶ່ງເປັນການຕັດບັນຊີລູກຄ້າໃນແຕ່ລະເດືອນ), ທັງນີ້ກໍເພື່ອ ເປັນການຫຼຸດຜ່ອນການນຳໃຊ້ເງິນສົດໃນການຊໍາລະສະສາງຕາມແນວທາງນະໂຍບາຍທີ່ຂັ້ນເທິງວາງອອກ ເພື່ອຮັບປະກັນຄວາມຖືກຕ້ອງ, ວ່ອງໄວ, ປອດໄພ ແລະ ປະຢັດຄ່າໃຊ້ຈ່າຍ. ພ້ອມດຽວກັນນັ້ນ ທາງ ທພລ ແລະ ຫກປຊ ຍັງຈະສືບຕໍ່ສຶກສາພັດທະນາການເຊື່ອມບັດປະກັນສັງຄົມ ເຂົ້າກັບບັດ ATM ແລະ ຈະຮ່ວມມືກັນໃນຫຼາຍດ້ານຕື່ມອີກໃນອະນາຄົດ.
ພາບ-ຂ່າວ: ພະແນກປະຊາສໍາພັນ